Telkom-hoof kry R19 miljoen sonder 'n dag se werk – praag.co.za
Telkom het gister sy geïntegreerde verslag vir die jaar tot einde Maart bekend gemaak. Volgens die verslag was Jacques Schindehütte se gewaarborgde pakket R6,5 miljoen en het hy ook "by- en ander voordele" van R12,2 miljoen vir die jaar in sy sak gesteek.
Dit is ook sowat R6,4 miljoen meer as Sipho Maseko, Telkom se uitvoerende hoof, wat R12,3 miljoen vir die jaar verdien het.
Schindehütte is in 2013 geskors in verband met vrae oor "persoonlike wangedrag" en het op 8 Augustus 2014 bedank. Telkom het daarna 'n ondersoek deur 'n onafhanklike regsfirma geloods.
Telkom het in Augustus 2014 gesê Schin­dehütte tree uit met sy volle aftreevoordele en dat die dissiplinêre verhoor nie voortgaan nie. Die rede vir Schindehütte se skorsing is nooit bekend gemaak nie.
Telkom het tot dusver ontken dat die verhoor verband hou met 'n rentevrye lening van R6 miljoen wat aan Schin­dehütte toegeken is en waarmee hy Telkom-aandele gekoop het.
Die lening is gemagtig voordat dit deur die direksie goedgekeur is. Schindehütte het glo die geld intussen terugbetaal.
Skrywer praagGepubliseer op 28 Julie 2015 Kategorieë Nuus, Suider-AfrikaSleutelwoord aandele, pakket, skorsing, Telkom, wangedrag